Ральф Рөүз

Ральф Вальдо Рөүз (, 1885 оны 3 сарын 17 – 1913 оны 10 сарын 16) нь Америкийн Нэгдсэн Улсын хөнгөн атлетикч.

Калифорни муж улсын Хеалдсбургт төрсөн тэрээр 1.97 м өндөртэй, 113 кг жинтэй том биетэй байсан тул хөнгөн атлетикийн шидэлтийн төрлүүдэд өндөр амжилт үзүүлдэг байлаа. Түүний бөөрөнцөг түлхэлтээр тогтоосон 15.54 м-ийн амжилт нь 16 жилийн турш дэлхийн дээд амжилт байв. 1904 онд Мичиганы Их Сургуулийн оюутан байхдаа Миссури муж улсын Сент-Луйст зохиогдсон 1904 оны зуны олимпод оролцож, бөөрөнцөг түлхэлтээр алт, зээрэнцэг шидэлтээр мөнгө, дүүгүүр шидэлтээр хүрэл медаль хүртсэнээс гадна 56 фунт (25.4 кг) хүндийн шидэлтэд 6-р байр эзэлжээ.

Дөрвөн жилийн дараа Английн Лондонд болсон олимпод бөөрөнцөг түлхэлтээр дахин олимпын аварга цол хүртэв. Тус олимпын нээлтийн ёслолд АНУ-ын тугчийн үүргийг гүйцэтгэсэн Рөүз Их Британийн эзэн хааны суудлын өмнө далбаагаа буулгаагүй (үүнийг олонхи нь Ирланд гаралтай тамирчид байсан АНУ-ын багийн ихэнх нь дэмжиж байсан) бөгөөд энэ нь хоёр улсын хооронд асуудал үүсгэсэн удаатай. Мөнхүү олимпын үеэр Британийн шүүгчид АНУ-ын тамирчдад хатуурхаж байсныг үүнтэй холбоотой гэж үзэх нь бий. Лондонд Рөүз мөн олс таталтын төрлөөр өрсөлдсөн ч медаль хүртэж чадаагүй.

Шведийн Стокхольмд болсон 1912оны зуны олимпод тэрээр хоёр гарын бөөрөнцөг түлхэлтээр (баруун болон зүүн гараар ээлжилж шидэх төрөл, нийлбэр дүнгээр 27.70 м-ийн амжилт үзүүлсэн) алт, бөөрөнцөг түлхэлтээр мөнгөн медаль зүүж, дүүгүүр шидэлтээр 9, зээрэнцэг шидэлтээр 11-р байр эзэлжээ.

Харамсалтай нь тэрээр 1913 онд 28-хан насандаа Сан-Франциско хотноо хижиг өвчнөөр нас баржээ.Нью-Йорк Таймс, 1913 оны 10 сарын 17

Эшлэл

 Цахим хуудас 
 Танилцуулга

Ангилал:АНУ-ын бөөрөнцөг түлхэгч
Ангилал:АНУ-ын зээрэнцэг шидэгч
Ангилал:АНУ-ын дүүгүүр шидэгч
Ангилал:Бөөрөнцөг түлхэлтийн олимпын аварга
Ангилал:АНУ-ын олимпын аварга
Ангилал:АНУ-ын олимпын мөнгөн медальтан
Ангилал:АНУ-ын олимпын хүрэл медальтан
Ангилал:1904 оны зуны олимпод оролцогч
Ангилал:1908 оны зуны олимпод оролцогч
Ангилал:1912 оны зуны олимпод оролцогч
Ангилал:АНУ-ын олимпын оролцогч
Ангилал:Америкчууд
Ангилал:1885 онд төрсөн
Ангилал:1913 онд өнгөрсөн